Man se ontbinde lyk aan boom gevindArgieffoto Die polisie het ŉ beroep op die publiek gedoen om te help om die identiteit van ŉ wit man vas te stel wie se ontbinde liggaam hangend aan ŉ boom aangetref is. Kapt. Nqobile Gwala, provinsiale polisiewoordvoerder van KwaZulu-Natal, het Donderdag aan Maroela Media gesê die man se liggaam is Dinsdagmiddag gevind. “ŉ Persoon wat besig was om hout in die veld langs die M19-snelweg en Otto Volek-weg in New Germany in Pinetown op te tel, het op die man se ontbinde liggaam afgekom,” het sy gesê. Die man het geen identifikasie aan hom gehad nie. Hy het ŉ kortbroek en kakiekleurige hemp aangehad. ŉ Nadoodse ondersoek word gedoen om te bepaal hoe en wanneer die man dood is en of vuilspel betrokke is. Die Pinetown-polisie doen ŉ geregtelike doodsondersoek. Enigiemand wat weet wie die man of sy naasbestaandes is, word versoek om sers. Mariette Smith by 031 325 5054 of Crime Stop by 08600 10111 te bel.